GUNKUL คว้างานพัฒนาระบบไฟฟ้า “Micro Grid” กฟภ. มูลค่า 132.9 ลบ.
GUNKUL คว้างานพัฒนาระบบไฟฟ้า “Micro Grid” กฟภ. มูลค่า 132.9 ลบ.
7 ก.ย. 2561

นางสาวโศภชา ดำรงปิยวุฒิ์  ประธานกรรมการบริหาร บริษัท กันกุล เอ็นจิเนียริ่ง จำกัด (มหาชน) หรือ GUNKUL เปิดเผยว่า การไฟฟ้าส่วนภูมิภาค (กฟภ.) ได้ลงนามในสัญญา ให้บริษัท กันกุล พาวเวอร์ ดีเวลลอปเม้นท์ จำกัด ซึ่งเป็นบริษัทย่อยของ GUNKUL ให้เป็นผู้ดำเนินโครงการพัฒนาระบบไฟฟ้าแบบโครงข่ายไฟฟ้าขนาดเล็กมาก (Micro Grid) ที่ อ.แม่สะเรียง จ.แม่ฮ่องสอน ของ กฟภ. มูลค่างาน 132.9 ล้านบาท ระยะเวลาก่อสร้าง 360 วัน
โดยโครงการดังกล่าวถือเป็นโครงการต่อยอดธุรกิจพลังงานทดแทนของบริษัทฯ ในเรื่องของการบริหารจัดการพลังงานทดแทนให้เหมาะสม อีกทั้งเป็นโครงการนำร่องโครงการแรกของประเทศไทยอีกด้วย
สำหรับประโยชน์ของโครงการ Micro Grid คือการเพิ่มความน่าเชื่อถือและเสถียรภาพของระบบไฟฟ้า ในกรณีที่เกิดปัญหาขัดข้องกับระบบโครงข่ายไฟฟ้าหลัก ระบบ Micro Grid สามารถปลดตัวเองออกมาเป็นอิสระ และยังสามารถใช้แหล่งกำเนิดไฟฟ้าจากแหล่งอื่นมาทดแทนการสูญเสียพลังงานไฟฟ้าจากระบบจำหน่ายหลัก
โดยแหล่งพลังงานประกอบด้วย พลังงานจากแสงอาทิตย์ พลังงานจากแบตเตอรี่สำรอง พลังงานจากเครื่องยนต์ดีเซล พลังงานจากน้ำและสถานีควบคุม ซึ่งแหล่งกำเนิดพลังงานจะมีระยะห่างกันโดยมีจุดศูนย์กลางในการควบคุม ซึ่งหมายความว่าระบบดังกล่าวสามารถกำหนดคุณภาพไฟฟ้า ความมั่นคงของไฟฟ้า และความน่าเชื่อถือของไฟฟ้า ที่จะให้บริการต่อประชาชนได้
“ขอถือโอกาสนี้ ขอบคุณ กฟภ. ที่ให้ความไว้วางใจบริษัทฯ ในการดำเนินโครงการ Micro Grid ในครั้งนี้ ซึ่งเชื่อว่าโครงการดังกล่าว จะก่อให้เกิดประโยชน์สูงสุดในการพัฒนาระบบไฟฟ้าแบบโครงข่าย เพิ่มความน่าเชื่อถือและสร้างเสถียรภาพของระบบไฟฟ้าให้มีศักยภาพมากยิ่งขึ้น ด้วยประสบการณ์และทีมงานของบริษัทฯ จึงมีความเชื่อมั่นว่า จะสามารถทำให้โครงการสำเร็จและดำเนินการได้ตามเป้าหมายที่ตั้งไว้ทุกประการ“ นางสาวโศภชา กล่าวในที่สุด